b'\n_START_ARTICLE_\nVitali Kravtsov\n_START_SECTION_\nPelityyli\n_START_PARAGRAPH_\nElite Prospects -sivuston mukaan Kravtsov on isokokoinen ja taitava hy\xc3\xb6kk\xc3\xa4\xc3\xa4j\xc3\xa4, joka voi pelata monipuolisesti eri rooleissa ja tekee hyvin pisteit\xc3\xa4. H\xc3\xa4n kykenee pelaamaan r\xc3\xb6yhke\xc3\xa4sti ja on varsin raamikas, mutta Kravtsovin tulisi kuitenkin lis\xc3\xa4t\xc3\xa4 massaa. H\xc3\xa4n menee nopeasti ruuhkatilanteisiin, mutta voisi takakarvata viel\xc3\xa4 aktiivisemmin. Kravtsov pelaa hyvin my\xc3\xb6s puolustussuuntaan ja peitt\xc3\xa4\xc3\xa4 hyvin vastustajan sy\xc3\xb6tt\xc3\xb6linjoja. H\xc3\xa4n on my\xc3\xb6s hyv\xc3\xa4 k\xc3\xa4sist\xc3\xa4\xc3\xa4n ja peli\xc3\xa4lylt\xc3\xa4\xc3\xa4n._NEWLINE_Faneille.com -sivuston toimittaja Toni Rajam\xc3\xa4en mukaan Kravtsov on 189-senttinen laituri, joka on hyvin liikkuva ja eritt\xc3\xa4in taitava pelaaja, mink\xc3\xa4 lis\xc3\xa4ksi h\xc3\xa4n tykk\xc3\xa4\xc3\xa4 pelata kovaa ja j\xc3\xa4m\xc3\xa4k\xc3\xa4sti. Rajam\xc3\xa4en mukaan Kravtsov muistuttaa pelityylilt\xc3\xa4\xc3\xa4n hieman Jevgeni Malkinia.\n_START_SECTION_\nSeuraura\n_START_PARAGRAPH_\nKravtsov syntyi Vladivostokissa, mutta h\xc3\xa4n on Belyje Medvedi T\xc5\xa1eljabinskin kasvatti. Kravtsov oli kaudella 2015\xe2\x80\x932016 Traktor T\xc5\xa1eljabinskin U17-junioreiden paras maalintekij\xc3\xa4 22 osumallaan. Kauden h\xc3\xa4n pelasi p\xc3\xa4\xc3\xa4asiassa Ven\xc3\xa4j\xc3\xa4n nuorten MHL-liigaa Belyje Medvediss\xc3\xa4, jonka paras pistemies ja sy\xc3\xb6tt\xc3\xa4j\xc3\xa4 Kravtsov oli pudotuspeleiss\xc3\xa4 tehoilla 2+4=6. H\xc3\xa4n jakoi my\xc3\xb6s joukkueen sis\xc3\xa4isen tehotilaston voiton Aleksandr Podkorytovin kanssa lukemalla +4. Kravtsov pelasi kauden aikana my\xc3\xb6s MHL:n t\xc3\xa4hdist\xc3\xb6ottelussa. H\xc3\xa4n debytoi samalla kaudella my\xc3\xb6s Traktorin KHL-joukkueessa, jossa Kravtsov sai tililleen kolme runkosarja- ja kuusi playoff-ottelua. H\xc3\xa4n pelasi miesten pelej\xc3\xa4 my\xc3\xb6s kuuden ottelun verran seuran farmijoukkue T\xc5\xa1elmet T\xc5\xa1eljabinskiss\xc3\xa4, VHL:ss\xc3\xa4._NEWLINE_Kravtsov teki KHL-debyyttins\xc3\xa4 vain 13 p\xc3\xa4iv\xc3\xa4\xc3\xa4 ennen 17-vuotissyntym\xc3\xa4p\xc3\xa4iv\xc3\xa4\xc3\xa4ns\xc3\xa4 10. joulukuuta 2016 Admiral Vladivostokia vastaan. H\xc3\xa4n sai ottelussa j\xc3\xa4\xc3\xa4aikaa 29 sekuntia. Kravtsov teki KHL-uransa ensimm\xc3\xa4isen maalin ja kauden ainoaksi j\xc3\xa4\xc3\xa4neen tehopisteens\xc3\xa4 konferenssipuoliv\xc3\xa4lierien ensimm\xc3\xa4isess\xc3\xa4 ottelussa 22. helmikuuta 2017 Barys Astanaa vastaan. H\xc3\xa4n ker\xc3\xa4si ottelusta teholukeman +2, vaikka Kravtsov sai ottelussa j\xc3\xa4\xc3\xa4aikaa vain 3.56 minuuttia, mutta h\xc3\xa4n tosin ker\xc3\xa4si my\xc3\xb6s nelj\xc3\xa4 j\xc3\xa4\xc3\xa4hyminuuttia. Kravtsov valittiin pudotuspelikierroksen p\xc3\xa4\xc3\xa4tteeksi KHL:n viikon tulokkaaksi._NEWLINE_Kausi 2017\xe2\x80\x932018 oli Kravtsoville varsinainen tulokaskausi KHL:ss\xc3\xa4 ja h\xc3\xa4n teki 35 runkosarjaottelussa tehot 4+3=7. Pudotuspeleiss\xc3\xa4 Kravtsovin pistetahti kasvoi entisest\xc3\xa4\xc3\xa4n, kun h\xc3\xa4n teki 16 ottelussa tehot 6+5=11. Kravtsov teki KHL:n uuden pudotuspelien tulokkaiden piste-, maali- ja sy\xc3\xb6tt\xc3\xb6enn\xc3\xa4tyksen. Maalienn\xc3\xa4tyst\xc3\xa4 sivusi samana kev\xc3\xa4\xc3\xa4n\xc3\xa4 my\xc3\xb6s Jokereiden Eeli Tolvanen, jonka kausi kuitenkin p\xc3\xa4\xc3\xa4ttyi konferenssiv\xc3\xa4lieriin. Kravtsov valittiin sek\xc3\xa4 KHL:n maalis- ett\xc3\xa4 huhtikuun kuukauden tulokkaaksi. H\xc3\xa4net valittiin my\xc3\xb6s liigan viikon tulokkaaksi sek\xc3\xa4 konferenssipuoliv\xc3\xa4lierien, konferenssiv\xc3\xa4lierien ett\xc3\xa4 konferenssifinaalien p\xc3\xa4\xc3\xa4tteeksi. Kravtsov palkittiin lopulta koko KHL:n vuoden tulokkaana Aleksei T\xc5\xa1erepanovin muistopalkinnolla. Valinta aiheutti pienen kohun varsinkin Suomessa, sill\xc3\xa4 mm. KHL:n 18-vuotiaiden runkosarjan piste-enn\xc3\xa4tyksen rikkonutta Jokereiden Eeli Tolvasta pidettiin yleisesti selke\xc3\xa4n\xc3\xa4 voittajasuosikkina. Er\xc3\xa4\xc3\xa4n Iltalehdelle antaman ven\xc3\xa4l\xc3\xa4isl\xc3\xa4hteen mukaan h\xc3\xa4nen haluttiin olevan varmasti paikalla KHL:n palkintogaalassa, mutta Tolvanen oli kuitenkin siirtynyt KHL-kauden p\xc3\xa4\xc3\xa4tteeksi Nashville Predatorsin NHL-joukkueeseen._NEWLINE_New York Rangers varasi Kravtsovin koko NHL:n varaustilaisuuden yhdeks\xc3\xa4nten\xc3\xa4 pelaajana kes\xc3\xa4ll\xc3\xa4 2018. Hein\xc3\xa4kuussa h\xc3\xa4n teki vuoden mittaisen jatkosopimuksen Traktor T\xc5\xa1eljabinskin kanssa. Kravtsov pelasi kaudella 2018\xe2\x80\x932019 KHL:n t\xc3\xa4hdist\xc3\xb6ottelussa.'